再和宋職方
作者：劉攽
朝代：宋

paragraphs: 萬緣冥數有興頹，不爲勞民與費財。
常怪丘淵猶改舊，足令蓍蔡可知來。
黄圖左輔今仍重，甲令名藩此正該。
過去英賢聯踵武，幾多能事悉塵埃。
僝工匠石三農隙，唾手公堂一旦開。
妙選棟梁虹宛轉，觸新廊廡雁徘徊。
落成幸有羔羊酒，能賦欣逢錦繪才。
衰老專城無異術，祇將勤拙任家陪。